Глупавата мечка
Българска народна приказка

chitanka.info

Един селянин орял нивата си край гората. Из шубраците излязла една мечка.

— Ей, байно — изръмжала мечката, — хайде да се сортачим и орем заедно.

— Бива — съгласил се селянинът.

Разпрегнал единия вол, впрегнал на негово място мечката и започнал да я боде с остена:

— Дий!

Цял ден орали, изорали нивата. На другия ден мечката предложила:

— Байно, хайде сега да посеем житото!

— Да го посеем — отвърнал селянинът.

Посели житото. През лятото, когато дошло време за жънене, селянинът повикал ортака си от гората:

— Бабо Мецо, ела да си поделим житото!

Мечката дошла, заоглеждала житото, дълго се чудила какво да вземе и най-после отсякла:

— Аз ще взема долното, а ти горното.

— Тъй да бъде — съгласил се селянинът, пожънал класовете, овършал ги, напълнил два чувала зърно. Мечката прибрала сламата, ровила я, ровила и като не намерила нито зърно, въздъхнала:

— Излъгах се тоя път, но до лято аз ще взема горното.

— Тъй да бъде! — усмихнал се селянинът.

На другата година ортаците посадили картофи. Щом заесенило, мечката прибрала стеблата, а селянинът изкопал два чувала картофи.

— Пак ме излъга! — кипнала мечката и се втурнала да изяде ортака си. Но тъкмо в туй време от гората се показала една лисица. Мечката си помислила: „Ех, че е сладко Лисиното месо! Дано дойде насам да изям и нея!“.

— Повикай Лисана при нас! — рекла тя на селянина.

— Кума Лисо, защо не приближиш насам? — провикнал се селянинът.

— Страх ме е от мечката! — отвърнала лисицата.

Мечката застанала неподвижно и рекла:

— Кажи, че не съм мечка, а съм стар пън.

Селянинът се провикнал повторно.

— Ела, кумичке! Туй дето е при мене, не е мечка, а стар пън.

— Щом като е пън, мушни го в чувала!

Мечката тихо проговорила:

— Мушни ме в чувала!

Селянинът побързал да изпълни желанието й.

— Ха сега — викнала лисицата, — вържи чувала с едно въже отгоре… Върза ли го? Сега грабни секирата и удари тоя пън яката.

Селянинът грабнал секирата и раз-прас — съсякъл мечката. След туй повел лисицата към село и я пуснал в курника да си избере най-тлъстата кокошчица за награда.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.